‘เอสเอ็มอีแบงก์’ฟื้นตัวคลังพอใจฝีมือทำกำไร
เอสเอ็มอีแบงก์เริ่มฟื้นตัว ขอคลังเพิ่มทุนอีก 2,000 ล้านบาท หลังแผนฟื้นฟูได้รับการอนุมัติ
4 พ.ค. 2556

เอสเอ็มอีแบงก์เริ่มฟื้นตัว ขอคลังเพิ่มทุนอีก 2,000 ล้านบาท หลังแผนฟื้นฟูได้รับการอนุมัติ
นายพิชัย ชุณหวชิร ประธานกรรมการ บริหาร ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า ธนาคารเตรียมขอเพิ่มทุนจากกระทรวงการคลังอีก 2,000 ล้านบาท เพื่อทำให้ระดับเงินกองทุนต่อสินทรัพย์เสี่ยงเป็นไปตามมาตรฐานธนาคารแห่งประเทศไทยที่ 8.5% เพื่อรองรับการดำเนินงาน
ทั้งนี้ เมื่อต้นเดือน เม.ย. กระทรวงการคลังได้เพิ่มทุนให้แล้ว 555 ล้านบาท ทำให้เงินกองทุนขยับมาอยู่ที่ 5.1% จากสิ้นปี 2555 อยู่ที่ 3.28% โดยการขอเพิ่มทุนเป็นไปตามแผนฟื้นฟูที่กระทรวงการคลังพิจารณาอนุมัติ
นายอารีพงศ์ ภู่ชอุ่ม ปลัดกระทรวงการคลัง เปิดเผยว่า ได้มีการเสนอของบประมาณประจำปี 2557 วงเงิน 2,000 ล้านบาท เพื่อนำมาเพิ่มทุนแก่เอสเอ็มอีแบงก์ ซึ่งในระยะ 23 เดือนการดำเนินงานถือว่าดีขึ้นเป็นที่น่าพอใจ
กรรมการเอสเอ็มอีแบงก์ เปิดเผยว่า ผลการดำเนินงานของธนาคารดีขึ้นมาก แม้ว่าจะมีปัญหาหนี้เสียโดยไตรมาสแรกทำกำไรสุทธิถึง 350 ล้านบาท และเป็นกำไรที่ไม่มีรายการพิเศษจากอัตราแลกเปลี่ยนเหมือนปีก่อนหน้าที่ขาดทุน 6,000 ล้านบาท แต่หากรวมเงินสำรองที่ได้รับการผ่อนผันจากกระทรวงการคลัง 1,355 ล้านบาท จะมีกำไรถึง 1,705 ล้านบาท แต่ต้องการเก็บเงินไว้กันสำรองรองรับหนี้ที่อาจจะตกชั้นเป็นหนี้เสียในอนาคต